Dullstroom-plaasmoord: Verdagtes dán in hofFoto: AfriForum Die mans wat in hegtenis geneem is in verband met die gru-plaasaanval verlede naweek in Dullstroom, Mpumalanga, verskyn Maandag in die hof. Brig. Leonard Hlathi, woordvoerder van die polisie, het gesê vyf verdagtes is aanvanklik vir ondervraging ingeneem waarna drie mans, tussen 23 en 32 jaar oud, in hegtenis geneem is. Volgens Hlathi sal die verdagtes Maandag in die Belfast-landdroshof verskyn op aanklagte van moord, huisroof, poging tot moord en die besit van ŉ ongelisensieerde vuurwapen. “Ons probeer ook tans vasstel of die verdagtes moontlik ook by ander misdade betrokke was.” Maroela Media het vroeër berig die egpaar Sue Howarth en Robert Lynn is Sondag omstreeks 02:00 oorval op die plaas Marchlands, ongeveer 10 minute buite Dullstroom. Alan en Claire Taylor woon ook op die plaas. David Spohr, Belfast se AfriForum-takvoorsitter, het vroeër gesê die egpare is albei in hul 60’s en oorspronklik van die Verenigde Koninkryk. “Hulle woon al minstens 30 jaar lank in Suid-Afrika. Hulle het nie kinders nie.” Howarth is Dinsdagoggend in die Life Midmed-hospitaal in Middelburg dood. Volgens Spohr het Howarth vermoedelik eerste wakker geword want sy was nie in die kamer toe Lynn wakker geword het nie. “Die aanvallers het geld geëis en toe Robert vir hulle sê daar is moontlik geld in ŉ ander vertrek, was Sue reeds erg aangerand in daardie vertrek.” Spohr het gesê die aanvallers het met die egpaar weggery in hul Nissan Hi-Rider-bakkie. “Hulle het Robert geblinddoek in die bos afgelaai. Hy kon eers toe die son opkom homself loswikkel en na die pad stap, waar hy Sue langs die pad aangetref het.” Volgens Spohr het motors verby die beseerde egpaar gery, maar nie stilgehou nie. ŉ Verbyganger het uiteindelik in Belfast hulp ontbied. “Personeel van ŉ veiligheidsmaatskappy het hulle na die toneel gehaas en die egpaar gevind. Daar was ŉ plastieksak in Sue se mond en sy het begin versmoor. Hulle is in ŉ ambulans na die Belfast-hospitaal geneem voordat hulle na die Life MidMed-hospitaal oorgeplaas is.” Lynn het verskeie steekwonde aan sy rug en bene opgedoen en is vermoedelik ook met ŉ blaasvlam gebrand. Die Middelburg Observer het intussen berig Lynn en Howarth is albei ook tydens die aanval geskiet. Volgens Spohr is die egpaar se skootrekenaars nie gesteel nie en ŉ goue borsspeld en ring was steeds langs die bad. Spohr het gesê Lynn was ŉ ingenieur by Eskom en hy vermoed Howarth het by ŉ beleggingsmaatskappy gewerk voordat hulle afgetree en na Dullstroom verhuis het.